2006. aasta algul alustati TTÜs nii põhja- kui ka Baltimaades unikaalse päikesepaneelide katsetamise labori rajamist. Suur osa vajaminevast rahast laekus Euroopa Liidu projekti kaudu, sest kogu Euroopa oli väga huvitatud just põhjamaadesse ehitatavast testimislaborist. Peale otseste katsetuste on rajatud labori üks eesmärke ka päikesepaneelide tutvustamine Eestis. Pole just palju kohti, kus töötavat päikesepatareid saab oma silmaga kaeda. Kogu TTÜ 5. korpuse katus on momendil reserveeritud erinevate tootjate päikesepaneelide testimiseks. Peale paneelide testimisandmete registreerib hangitud seadmestik ka pidevalt ilmastiku parameetreid, mis osutuvad vajalikeks hilisemal modelleerimisel.